DA sê Abrahams moet Gordhan-aanklagte terugtrek, bedankPravin Gordhan Foto: Hands Off Pravin Gordhan, Facebook Die Demokratiese Alliansie het Sondag gesê Shaun Abrahams, nasionale direkteur van openbare vervolging, moet die regte ding doen en die aanklagte teen die minister van finansies en sy medebeskuldigdes terugtrek en daarna bedank. Berigte dui daarop dat Abrahams noodsaaklike bewyse geïgnoreer het toe hy minister Pravin Gordhan en sy voormalige adjunkte by die Suid-Afrikaanse Inkomstediens, Oupa Magashula en Ivan Pillay, van bedrog aangekla het en dat die direktoraat van prioriteitsmisdaadondersoeke (Valke), onder leiding van staatsaanklaer Torie Pretorius, slegs ŉ “oorsigtelike ondersoek” gedoen het, het Glynnis Breytenbach, woordvoerder van die DA, gesê. “In die lig hiervan, moet Abrahams die regte ding doen en onmiddellik die aanklagte terugtrek,” het sy gesê. Volgens hofdokumente wat deur die Helen Suzman-stigting ingedien is, het Abrahams en Pretorius doelbewus bewyse geïgnoreer wat daarop wys dat goedkeuring vir vroeë aftrede nie ŉ ongewone praktyk is nie. “Berigte vandag [Sondag] wys ook dat die Valke nie behoorlik hul ondersoek afgehandel het nie. Die dossier wat aan Abrahams oorhandig is, was nie volledig nie en het noodsaaklike inligting gekort. Dit bevestig bloot dat die Nasionale Vervolgingsgesag (NVG) en die Valke gekaap is deur diegene wat hierdie instansies wil gebruik vir politieke heksejagte,” het Breytenbach bygevoeg. “Die Valke het van skokkende boelietaktiek in hul ondersoek gebruik gemaak en het selfs SAID-adjunkdirekteur Vlok Symington in die SAID-raadsaal in Pretoria toegesluit. Hulle het daarna geëis dat hy afskrifte moes oorhandig van ŉ e-pos van die prokureur vir David Makapela, en hulle het Symington hardhandig behandel toe hy geweier het. Symington het weens etiese redes geweier om ŉ beëdigde verklaring af te lê oor die aanklagte teen Gordhan,” het Breytenbach bygevoeg. “Nou lyk dit of Abrahams probeer om homself uit die gemors te wurm deur te sê dat hy geen deel gehad het in die besluit om met die aanklagte voort te gaan nie,” het sy gesê. “Hy kan nie van die Suid-Afrikaanse publiek verwag om te glo dat hy, as nasionale direkteur van openbare vervolging, geen sê gehad het of gekonsulteer is oor die besluit nie. “Die enigste behoorlike ding vir Abrahams om te doen sal wees om die aanklagte teen Gordhan, Pillay en Magashula terug te trek, erken dat hy nie opgewasse is vir die opdrag nie, en saam met sy handlanger Torie Pretorius bedank,” het Breytenbach bygevoeg. Maroela Media het vroeër berig “informele gesprekke” word tans gehou om die aanklagte teen Pravin Gordhan en sy medebeskuldigdes te laat vaar. Lees meer. Lees alle vorige berigte oor Pravin Gordhan op Maroela Media.